Qirg‘iziston hukumati iste'foga chiqdi

Prezident saylovi natijalariga ko‘ra Sadir Japarov boshchiligidagi Qirg‘iziston hukumati iste'foga chiqdi. Bu haqda mamlakat prezidenti matbuot xizmati xabar berdi.
 Qirg‘iziston prezidenti vazifasini bajaruvchi Talant Mamitov Japarovning vakolatlarini topshirish to‘g‘risidagi arizasini qabul qildi hamda hukumatning amaldagi tarkibi iste'foga chiqqani to‘g‘risidagi farmonni imzoladi.
 Qirg‘iziston qonunchiligiga muvofiq, vazirlar mahkamasi a'zolari yangi hukumat shakllanguniga qadar o‘z vazifasini bajaradi. Bosh vazirning birinchi o‘rinbosari Artyom Novikov bosh vazir vazifasini bajaruvchi etib tayinlangan.
16 yanvar kuni Qirg‘iziston markaziy saylov komissiyasi Japarov prezident saylovida 79,23 foiz ovoz bilan g‘olib chiqqanini e'lon qildi. Uning inauguratsiya marosimi 28 yanvarda bo‘lib o‘tadi.